《食笋行戏赠臞仙》
清代·书諴

可使身无肉，不可食无竹。将军嗜笋体瘦健，昌歜羊枣皆粗俗。

潞河秋泊渭川贾，筐篚腥倾箨龙脯。乍看鳞甲形模糊，尚觉彭亨郁余怒。

将军晓起饥肠鸣，蜿蜒入口风雷轰。鍊珍百品不足数，一味清净廉泉僧。

闻道此僧善说法，不棒不喝不梵夹。化身现在我窗前，我亦从之敬而狎。

一阳初复萌始孳，弹指蛩鸣锸可施。拟夸新脆连根赠，却恐狐搰反被嗤。

知子多生饱蠹简，啖蔗佳境应非远。

作者简介：清宗室，字实之，一字季和，又字子玉，号樗仙。辅国将军长恒子。袭封奉国将军。画梅得天趣。年四十，托疾去官，自辟隙地，从事习劳以为乐。